Tveir fyrrverandi B36-og landsliðsprofilar, skulu hava ábyrgdina av besta mansliðnum hjá B36 komandi tvey árini B36 hevur sett teir báðar fyrrverandi landsliðsprofilarnar í starv sum høvuðsvenjarar hjá besta mansliðnum hjá felagnum. Hartil skulu teir báðir eisini virka sum sambindingarliður í menningini av ungdómsspælarunum hjá B36. -Tað er ein sannroynd, at vit ikki hava verið nóg dugnalig til at ment okkara egnu spælarar til tað, sum krevst í fremstu røð í føroyskum fótbólti. Mikkjal og John eru báðir stórir profilar í felagnum. Teir kenna væl felagið og tað arbeiði, sum longu verður gjørt, og saman við eini umskipaðari ungdómsnevnd verða teir nú eisini við til at betra talentmenningina í felagnum. B36 skal sjálvandi framvegis vera eitt felag, har rúm er fyri øllum, men samstundis hava vit eitt ynski um at betra menningina av okkara egnu elitu. -Hartil er talan um eitt venjarapar, sum í stóran mun hevur sín samleika í felagnum. John Petersen, sum annars er av Skála, spældi við B36 frá 1997 til 2004, meðan Mikkjal Thomassen var partur av liðnum frá 1998 til 2007, sigur Sámal Ímundarson, formaður í B36. Hóast nýggju venjararnir eru hampuliga ungir, so er talan ikki um nakað óroynt par, sum nú tekur við stýrisvølin í B36. John Petersen, sum er 38 ára gamal hevur staðið A-útbúgvingina hjá FSF, og hann hevur virkað sum hjálparvenjari hjá A-landsliðnum, umframt at hann í hálvtannað ár var venjari hjá Skála. 35 ára gamli Mikkjal Thomassen var í fyrraárið høvuðsvenjari hjá B36. Hann hevur í heyst tikið T-1 venjaraskeiðið hjá DBU, og ætlandi fer hann í næstum undir A-partin av venjaraútbúgvingini.